Jake gaan haal Nollis uit rugbywoestyn | Netwerk24
Deur Cobus Claassen 28 Mei 2020 08:52
Dít was Jake White se vraag aan Nollis Marais voordat die oud-Springbok-afrigter hom onlangs meegedeel het hy het groter planne vir hom by die Bulle.
Nollis Marais word verlede seisoen op die skouers gedra nadat die Blou Bulle se o.21-span sy eweknie van die Westelike Provinsie in die eindstryd van die nasionale reeks verslaan het. Foto: Gallo Images
Die Blou Bulle Maatskappy (BBM) het aangekondig dat Marais as ’n afbreekpunt-spesialis in White se afrigtingkorps aangestel is.
Hy is ook voortaan die Bulle se rugby-koördineerder. Kortom, White se regterhand by Loftus Versfeld.
“Ek is nog nie presies seker wat dit alles behels nie. Dit klink of dit omtrent alles is,” het Marais tong-in-die-kies oor die aanstelling gesê.
Die voormalige hoofbreier van die Bulle sê hy was verras dat White hom betrek het.
“Ons het ná sy aanstelling (as die Bulle se direkteur van rugby) baie gesels, maar ek het gedink ek sal by die juniors bly.
“Veral nadat ons verlede seisoen albei nasionale bekers (o.19 en o.21) gewen het. Ek is egter baie dankbaar om weer ’n geleentheid te kry.”
Vir hom was ek nie die hoofafrigter wat afgedank is nie, maar iemand wat die Bulle iets kon bied.
Dit is ’n merkwaardige terugkeer ná die groot afjak wat Marais in 2017 gekry het.
Die wyse gryses by Loftus het daardie seisoen besluit om Marais halfpad deur die Curriebeker-reeks die trekpas te gee en hom met John Mitchell te vervang.
Dít nadat dieselfde besluitnemers hom die vorige seisoen by meer as een geleentheid die versekering gegee het dat hy hulle steun tot in 2019 het.
Mitchell het daarna verkondig Marais is duidelik te vroeg in die pos aan die uitdagings van Superrugby blootgestel.
Hallo, Jake! Jake White het Nollis Marais, voormalige hoofafrigter van die Bulle, in sy afrigtingspan ontplooi. Foto: Gallo Images
Om alles te kroon, is Marais gevra om die Bulle se o.19-span af te rig.
“Ek sukkel nou nog om dit agter my te kry en dit is iets waarmee ek steeds worstel.
“Glo my, dit was ’n karaktertoets soos min. Deur dit alles het ek nie my liefde en passie vir die spel verloor nie.
“Dit was eintlik ’n bedekte seën dat ek terug is na die juniors toe. Dit het my weer ’n nuwe lus vir rugby gegee.”
Marais het ook die grootste lof vir White se voorganger, Alan Zondagh, wat aan die begin van die jaar as direkteur van rugby bedank het.
“Alan het my baie gehelp en die menslike wyse waarop hy my betrek en hanteer het, het vir my baie beteken.
“Vir hom was ek nie die hoofafrigter wat afgedank is nie, maar iemand wat die Bulle iets kon bied.”
Die vooruitsig om weer op Superrugby-vlak betrokke te wees en dié nuwe pad saam met White te stap, is ’n lekker nuwe hoofstuk in sy loopbaan, sê Marais.
“Ek sien baie uit. Jake het so baie kennis en hy het wêreldwyd so baie bereik, in Frankryk, Japan en ook destyds by die Brumbies.
“Hy gaan ons op ons tone hou, maar hy is iemand wat almal se menings na waarde ag.”
Marais is ewe opgewonde om op die Bulle se deugde by die afbreekpunte te fokus.
“Ek dink dit is iets wat agterweë gelaat word. Sowat 80% van die tyd word bestee aan dít wat 20% van die spel uitmaak, soos die vaste fasette en afskoppe.
“Die afbreekpunte is sekerlik die belangrikste afdeling en is een van die groot redes waarom die All Blacks so gedug is.”
Meer oor: Nollis Marais | Jake White | Bulle | Rugby